title: 2011/578/EU: Az Európai Parlament határozata ( 2011. május 10. ) az Európai Környezetvédelmi Ügynökség 2009-es pénzügyi évre szóló költségvetésének végrehajtására vonatkozó mentesítésről

text:
               27.9.2011

               HU

               Az Európai Unió Hivatalos Lapja

               L 250/155

         AZ EURÓPAI PARLAMENT HATÁROZATA
   (2011. május 10.)
   az Európai Környezetvédelmi Ügynökség 2009-es pénzügyi évre szóló költségvetésének végrehajtására vonatkozó mentesítésről
   (2011/578/EU)
   AZ EURÓPAI PARLAMENT,
   tekintettel az Európai Környezetvédelmi Ügynökség 2009-es pénzügyi évre vonatkozó végleges éves beszámolójára,
   tekintettel a Számvevőszéknek az Európai Környezetvédelmi Ügynökség 2009-es pénzügyi évre vonatkozó éves beszámolójáról szóló jelentésére, az ügynökség válaszaival együtt (1),
   tekintettel a Tanács 2011. február 15-i ajánlására (05892/2011 – C7-0052/2011),
   tekintettel az EK-Szerződés 276. cikkére, valamint az Európai Unió működéséről szóló szerződés 319. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,
   tekintettel az Európai Környezetvédelmi Ügynökség és az európai környezeti információs és megfigyelőhálózat létrehozásától szóló, 1990. május 7-i 1210/90/EGK tanácsi rendeletre (3) és különösen annak 13. cikkére,
   tekintettel az Európai Környezetvédelmi Ügynökségről és az európai környezeti információs és megfigyelőhálózatról szóló, 2009. április 23-i 401/2009/EK európai parlamenti és tanácsi rendeletre (4) és különösen annak 13. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,
   tekintettel eljárási szabályzata 77. cikkére és VI. mellékletére,
   tekintettel a Költségvetési Ellenőrző Bizottság jelentésére és a Környezetvédelmi, Közegészségügyi és Élelmiszerbiztonsági Bizottság véleményére (A7-0122/2011),

               1.

               mentesítést ad az Európai Környezetvédelmi Ügynökség igazgatója számára az ügynökség 2009-es pénzügyi évre szóló költségvetésének végrehajtására vonatkozóan;

               2.

               megjegyzéseit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot, valamint az annak szerves részét képező állásfoglalást az Európai Környezetvédelmi Ügynökség igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Jerzy BUZEK

            a főtitkár

         Klaus WELLE

      (1)  HL C 338., 2010.12.14., 58. o.

      (2)  HL L 248., 2002.9.16., 1. o.

      (3)  HL L 120., 1990.5.11., 1. o.

      (4)  HL L 126., 2009.5.21., 13. o.

      (5)  HL L 357., 2002.12.31., 72. o.
    ---documentbreak---

               27.9.2011

               HU

               Az Európai Unió Hivatalos Lapja

               L 250/157

         AZ EURÓPAI PARLAMENT ÁLLÁSFOGLALÁSA
   (2011. május 10.)
   az Európai Környezetvédelmi Ügynökség 2009-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel
   AZ EURÓPAI PARLAMENT,
   tekintettel az Európai Környezetvédelmi Ügynökség 2009-es pénzügyi évre vonatkozó végleges éves beszámolójára,
   tekintettel a Számvevőszéknek az Európai Környezetvédelmi Ügynökség 2009-es pénzügyi évre vonatkozó éves beszámolójáról szóló jelentésére, az ügynökség válaszaival együtt (1),
   tekintettel a Tanács 2011. február 15-i ajánlására (05892/2011 – C7-0052/2011),
   tekintettel az EK-Szerződés 276. cikkére, valamint az Európai Unió működéséről szóló szerződés 319. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,
   tekintettel az Európai Környezetvédelmi Ügynökség és az európai környezeti információs és megfigyelőhálózat létrehozásától szóló, 1990. május 7-i 1210/90/EGK tanácsi rendeletre (3) és különösen annak 13. cikkére,
   tekintettel az Európai Környezetvédelmi Ügynökségről és az európai környezeti információs és megfigyelőhálózatról szóló, 2009. április 23-i 401/2009/EK európai parlamenti és tanácsi rendeletre (4) és különösen annak 13. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,
   tekintettel eljárási szabályzata 77. cikkére és VI. mellékletére,
   tekintettel a Költségvetési Ellenőrző Bizottság jelentésére és a Környezetvédelmi, Közegészségügyi és Élelmiszerbiztonsági Bizottság véleményére (A7-0122/2011),

               A.

               mivel a Számvevőszék megállapította, hogy kellő mértékben megbizonyosodott arról, hogy a 2009-es pénzügyi évre vonatkozó éves beszámoló megbízható, és hogy az alapjául szolgáló ügyletek jogszerűek és szabályszerűek,

               B.

               mivel 2010. május 5-én a Parlament megadta a mentesítést az Európai Környezetvédelmi Ügynökség ügyvezető igazgatójának az ügynökség 2008-as pénzügyi évre szóló költségvetésének végrehajtására vonatkozóan, és a mentesítési határozatot kísérő állásfoglalásban (6) többek között:

                           —

                           felkérte az ügynökséget, hogy továbbra is rendszeresen (azaz ötévente) végeztesse el független külső értékelését a létrehozásáról szóló 1210/90/EGK rendelet és az igazgatótanács által elfogadott munkaprogram alapján,

                           —

                           tudomásul vette a Számvevőszék észrevételeit, amelyek megállapították, hogy az épület tulajdonosa által kiválasztott cég költségeinek kifizetése helyett pályázati felhívást kellett volna indítani az ügynökség által bérelt helyiségek átalakításának elvégzésére,

                           —

                           tudomásul vette, hogy az ügynökség a Belső Ellenőrzési Szolgálat (IAS) által 2006 óta tett 27 ajánlás közül 9-et végrehajtott,

               C.

               mivel az ügynökség 2009-es költségvetése 39 900 000 EUR volt, ami a 2008-as pénzügyi évhez képest 7,1 %-os növekedést jelent,

               1.

               megállapítja, hogy a 2009-ben az ügynökség rendelkezésére álló összes pénzügyi forrás 39 900 000 EUR-t tett ki, amelyből 34 560 000 EUR uniós támogatásokból származik;

               2.

               megállapítja, hogy az ügynökség 2008-as költségvetéséhez képest mutatkozó 2 800 000 EUR-s növekedés a 2009–2013-ra vonatkozó többéves stratégiában meghatározott, következő négy kulcsfontosságú terület finanszírozására szolgált: az éghajlatváltozáshoz való alkalmazkodás, az ökoszisztéma-felmérés, a fenntartható fogyasztás és termelés, valamint a katasztrófamegelőzés és -kezelés;

      Teljesítmény

               3.

               üdvözli az ügynökség azon kezdeményezését, hogy továbbra is rendszeresen végeztesse el független külső értékelését a létrehozásáról szóló 1210/90/EGK rendelet és az igazgatótanács által elfogadott munkaprogram alapján; külön megjegyzi, hogy a következő értékelésre 2012–2013-ban kerül majd sor;

               4.

               ismételten felhívja az ügynökséget, hogy a Számvevőszék következő jelentéséhez csatolandó táblázatban ismertesse a megadandó mentesítés évében és a megelőző pénzügyi évben végrehajtott műveletek összehasonlítását annak érdekében, hogy a mentesítésért felelős hatóság hatékonyabban tudja értékelni az ügynökség teljesítményét évről évre;

               5.

               sürgeti az ügynökséget, hogy kezelje prioritásként a négy kulcsfontosságú területet, és tegyen többet további fejlődésük előmozdítása érdekében;

               6.

               kifejezetten üdvözli, hogy az ügynökség megbízható módon nyújt független és biztos környezetvédelmi információkat valamennyi uniós intézmény, a tagállamok és a politikai döntéshozó szervek számára;

               7.

               ismét arra ösztönzi az ügynökséget, hogy folytassa a kommunikációs módszereinek továbbfejlesztésére irányuló erőfeszítéseit annak érdekében, hogy a média még nagyobb terjedelemben számoljon be tevékenységéről, és ily módon táplálja a nyilvános vitát a fontos környezetvédelmi kérdésekről, mint például az éghajlatváltozásról, a biológiai sokszínűségről és a természeti erőforrások kezeléséről; úgy véli, hogy az ilyen intézkedések átláthatóbb munkamódszereket és az ügynökség munkája iránti fokozottabb nyilvános érdeklődést eredményezhetnek;

               8.

               kéri a Számvevőszéket, hogy végezze el az ügynökség teljesítmény-ellenőrzését;

      Költségvetési eljárások

               9.

               ösztönzi az ügynökséget, hogy javítsa a költségvetés és a munkaprogram közötti kapcsolatot; elismeri, hogy a Számvevőszék jelentése szerint a költségvetés összeállításakor alkalmazott eljárások nem voltak elég szigorúak, ami a legtöbb költségvetési sort érintő, jelentős számú (az ügynökség költségvetésének 8 %-ával megegyező) költségvetési átcsoportosítást eredményezett; megállapítja különösen azt, hogy ezen átcsoportosítások némelyike egymást követő növelésekhez és csökkentésekhez vezetett ugyanazokon a költségvetési tételeken belül, miközben egyes előirányzatok nem kerültek felhasználására és az év folyamán más sorokhoz csoportosították át őket;

               10.

               aggódik amiatt, hogy az ügynökség átcsoportosításokat hajtott végre egy költségvetési sor növelése céljából, hogy (2009. december 30-án) kifizesse az ügynökség irodáinak 2010 első negyedévére szóló bérleti díját, és azt a 2009-es költségvetésre terhelje; hangsúlyozza, hogy az ügynökség e gyakorlata nem egyeztethető össze az évenkéntiség elvével, és ugyanakkor csökkentette a Bizottságnak visszafizetendő összeget;

               11.

               felhívja az ügynökséget, hogy az év végére javítsa a működési osztályok által az elhatárolt működési kiadások becslésével kapcsolatban adott tájékoztatás pontosságát;

      Emberi erőforrások

               12.

               felhívja az ügynökséget, hogy orvosolja a felvételi eljárások terén tapasztalható hiányosságokat, amelyek veszélyeztetik ezen eljárások átláthatóságát; megállapítja különösen, hogy a Számvevőszék az alábbi hiányosságokról számolt be: az álláshirdetésekben nem határozták meg a tartaléklistára felveendő jelöltek számát, az írásbeli vizsgákon és az elbeszélgetéseken feltett kérdéseket nem dolgozták ki a pályázatok megvizsgálása előtt, a felvételi bizottság nem dokumentálta kielégítően döntéseit, nem állapították meg előre az elbeszélgetésre való behíváshoz vagy a tartaléklistára történő felvételhez szükséges ponthatárt, és a jegyzőkönyvek hiányosak voltak;

               13.

               megállapítja, hogy 2009-ben 10 további álláshelyre volt szükség ahhoz, hogy meg lehessen erősíteni a kapacitást az ökoszisztéma-felmérés, a fenntartható fogyasztás és termelés, illetve egy közös környezeti információs rendszer kialakítása terén, valamint kapacitást lehessen biztosítani az éghajlatváltozáshoz való alkalmazkodás és a katasztrófamegelőzés és -kezelés új területeinek kifejlesztéséhez; ezzel kapcsolatban a felvételi eljárás további javítását szorgalmazza az átláthatóság tekintetében, amint azt a Számvevőszék is jelezte;

      Belső ellenőrzés

               14.

               tudomásul veszi, hogy az ügynökségnek még végre kell hajtania három ajánlást, amelyeket a Belső Ellenőrzési Szolgálat (IAS) legutóbbi ellenőrzési ajánlásainak nyomon követése során tett; megállapítja, hogy ezek elsősorban a kiemelt álláshelyeket, a támogatások helyszíni ellenőrzését/felügyeletét és a pénzügyi folyamatokat érintik, és „nagyon fontos” minősítésűek;

               15.

               üdvözli, hogy az ügynökség éves tevékenységi jelentésébe belefoglalta az IAS által az ügynökségről készített általános értékelést; véleménye szerint ez egy olyan gyakorlat, amelyet a többi ügynökségnek is követnie kell;

               16.

               a mentesítő határozatot kísérő horizontális jellegű egyéb észrevételei tekintetében utal az ügynökségek teljesítményéről, pénzgazdálkodásáról és ellenőrzéséről szóló 2011. május 10-i állásfoglalására (7).

      (1)  HL C 338., 2010.12.14., 58. o.

      (2)  HL L 248., 2002.9.16., 1. o.

      (3)  HL L 120., 1990.5.11., 1. o.

      (4)  HL L 126., 2009.5.21., 13. o.

      (5)  HL L 357., 2002.12.31., 72. o.

      (6)  HL L 252., 2010.9.25., 151. o.

      (7)  Elfogadott szövegek, P7_TA(2011)0163. (Lásd e Hivatalos Lap 269. oldalát.)


title: A Tanács (EU) 2017/1138 határozata (2017. június 19.) a higanyról szóló Minamata egyezmény részes felei konferenciájának első ülésén az egyezmény 3. cikkének (12) bekezdésében említett igazolás előírt tartalmának és az egyezmény 8. cikkének (8) és (9) bekezdésében említett iránymutatásoknak az elfogadásával kapcsolatban az Európai Unió által képviselendő álláspontról

text:
               27.6.2017

               HU

               Az Európai Unió Hivatalos Lapja

               L 164/56

         A TANÁCS (EU) 2017/1138 HATÁROZATA
   (2017. június 19.)
   a higanyról szóló Minamata egyezmény részes felei konferenciájának első ülésén az egyezmény 3. cikkének (12) bekezdésében említett igazolás előírt tartalmának és az egyezmény 8. cikkének (8) és (9) bekezdésében említett iránymutatásoknak az elfogadásával kapcsolatban az Európai Unió által képviselendő álláspontról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak a 218. cikke (9) bekezdésével együtt értelmezett 192. cikke (1) bekezdésére,
   tekintettel az Európai Bizottság javaslatára,
   mivel:

               (1)

               A higanyról szóló Minamata egyezményt (1) (a továbbiakban: az egyezmény) 2017. május 11-én a Tanács az Európai Unió nevében az (EU) 2017/939 határozatával (2) jóváhagyta.

               (2)

               Az egyezmény 2017. augusztus 16-án lép hatályba. A részes felek konferenciájának első ülésére (a továbbiakban: a konferencia első ülése) 2017. szeptember 24–29-én fog sor kerülni Genfben. Erre tekintettel az Uniónak meg kell határoznia a konferencia első ülésén képviselendő álláspontot.

               (3)

               Az egyezmény 3. cikkének (8) bekezdése előírja, hogy azok a részes felek, amelyek harmadik államból szándékoznak higanyt importálni, az ilyen importot csak azzal a feltétellel engedélyezhetik, hogy az exportáló harmadik állam igazolást nyújtott be arról, hogy az import tárgyát képező higany nem elsődleges higany-bányászatból, illetve nem klóralkáli- létesítmények leszereléséből származik (a továbbiakban: az igazolás).

               (4)

               Az egyezmény 3. cikkének (12) bekezdése rendelkezik arról, hogy a konferencia első ülésének el kell fogadnia az igazolás előírt tartalmát. Az igazolás ezen előírt tartalma így joghatással fog bírni.

               (5)

               Az (EU) 2017/852 európai parlamenti és tanácsi rendelet (3) – az igazolás javasolt előírt tartalmával kiegészítve – megfelel az egyezmény 3. cikkének (8) bekezdésében foglalt rendelkezéseknek.

               (6)

               Az egyezmény 8. cikkének (4) bekezdése előírja, hogy a D. melléklet szerinti forráskategóriákba tartozó, pontszerű új kibocsátási forrásokon a részes feleknek biztosítaniuk kell az elérhető legjobb technológiák és legjobb környezetvédelmi gyakorlatok alkalmazását a higany és a higanyvegyületek légkörbe való kibocsátásának szabályozása és lehetőség szerinti csökkentése érdekében.

               (7)

               A 8. cikk (5) bekezdése értelmében a részes feleknek szabályozniuk, és lehetőség szerint csökkenteniük kell a D. mellékletben felsorolt forráskategóriákba tartozó, meglévő pontszerű kibocsátási forrásoknál a higany és a higanyvegyületek légkörbe való kibocsátását az alábbiak közül egy vagy több intézkedés alkalmazásával: az elérhető legjobb technológiák és legjobb környezetvédelmi gyakorlatok alkalmazása; számszerűsített célértékek vagy kibocsátási határértékek megállapítása; több szennyezőre vonatkozó kibocsátás-szabályozási stratégia létrehozása vagy alternatív intézkedések kidolgozása.

               (8)

               Az egyezmény 8. cikkének (7) bekezdése előírja, hogy a részes felek hozzák létre és tartsák fenn a higany és a higanyvegyületek légkörbe történő kibocsátásainak nyilvántartását.

               (9)

               Az egyezmény 8. cikkének (8) bekezdése úgy rendelkezik, hogy a konferencia első ülésének egyrészről iránymutatást kell elfogadnia az elérhető legjobb technológiákról és a legjobb környezetvédelmi gyakorlatokról – figyelembe véve az új és a meglévő források közötti különbségeket és a környezeti elemek közötti kölcsönhatások minimalizálásának szükségességét – másrészről iránymutatást kell elfogadnia, amely segíti a részes feleket a 8. cikk (5) bekezdése szerinti kötelezettségeik teljesítésében, különös tekintettel a célok és a kibocsátási határértékek meghatározására.

               (10)

               Az egyezmény 8. cikkének (9) bekezdése előírja, hogy a részes felek konferenciájának első ülése az első adandó alkalommal fogadjon el útmutatást azokról a kritériumokról, amelyeket a részes felek a 8. cikk (2) bekezdése b) pontja alapján kidolgozhatnak abban az esetben, ha csak a D. mellékletben felsorolt adott forráskategóriába tartozó pontszerű források tekintetében kívánnak szabályozási intézkedéseket alkalmazni a higany és a higanyvegyületek légkörbe való kibocsátására vonatkozóan, amennyiben lefedik az adott forráskategóriából származó kibocsátások legalább 75 %-át, valamint hogy fogadjon el egy további útmutatást a higany és a higanyvegyületek légköri kibocsátásait tartalmazó nyilvántartás összeállítása során követendő módszertanról.

               (11)

               Az egyezmény 8. cikke (10) bekezdésének második mondata értelmében a részes feleknek az említett cikkben foglalt rendelkezések végrehajtása során figyelembe kell venniük a vonatkozó útmutatásokat. Az iránymutatások ezért joghatással fognak bírni.

               (12)

               Az egyezmény kormányközi tárgyalóbizottsága a 2016. március 10–15-én Jordániában tartott hetedik ülésén – a konferencia első ülése által történő hivatalosan elfogadásukig – ideiglenesen elfogadta az egyezmény 8. cikkének (8) és (9) bekezdésében említett négy iránymutatást.

               (13)

               Az uniós jogszabályok – köztük a 2010/75/EU európai parlamenti és tanácsi irányelv (4), valamint a 166/2006/EK európai parlamenti és tanácsi rendelet (5) – a javasolt iránymutatásokkal kiegészülve megfelelnek az egyezmény 8. cikkében foglalt rendelkezéseknek.

               (14)

               Az igazolás javasolt előírt tartalmát és a javasolt négy iránymutatási dokumentumot ezért támogatni kell,

         ELFOGADTA EZT A HATÁROZATOT:
   1. cikk
   A higanyról szóló Minamata egyezmény (a továbbiakban: az egyezmény) részes felei konferenciájának első ülésén az Európai Unió által képviselendő álláspont az, hogy támogatni kell az egyezmény 3. cikkének (12) bekezdésében említett igazolás előírt tartalmának és a 8. cikkének (8) és (9) bekezdésében említett iránymutatásoknak az elfogadását.
   Az első bekezdésben említett dokumentumok kisebb módosításairól az Unió képviselői – a koordinációs üléseken a tagállamokkal folytatott konzultációk során – megállapodhatnak további tanácsi határozathozatal nélkül.
   2. cikk
   Az egyezmény részes feleinek konferenciája által hozott, az 1. cikkben említett dokumentumok elfogadására vonatkozó határozato(ka)t az Európai Unió Hivatalos Lapjában ki kell hirdetni.
   3. cikk
   Ez a határozat az elfogadásának napján lép hatályba.

      Kelt Luxembourgban, 2017. június 19-én.

            a Tanács részéről

            az elnök

         J. HERRERA

      (1)  HL L 142., 2017.6.2., 6. o.

      (2)  A Tanács (EU) 2017/939 határozata (2017. május 11.) a higanyról szóló Minamata Egyezménynek az Európai Unió nevében történő megkötéséről (HL L 142., 2017.6.2., 4. o.).

      (3)  Az Európai Parlament és a Tanács (EU) 2017/852 rendelete (2017. május 17.) a higanyról és az 1102/2008/EK rendelet hatályon kívül helyezéséről (HL L 137., 2017.5.24., 1. o.).

      (4)  Az Európai Parlament és a Tanács 2010/75/EU irányelve (2010. november 24.) az ipari kibocsátásokról (a környezetszennyezés integrált megelőzése és csökkentése) (HL L 334., 2010.12.17., 17. o.).

      (5)  Az Európai Parlament és a Tanács 166/2006/EK rendelete (2006. január 18.) az Európai Szennyezőanyag-kibocsátási és -szállítási Nyilvántartás létrehozásáról, valamint a 91/689/EGK és a 96/61/EK tanácsi irányelv módosításáról (HL L 33., 2006.2.4., 1. o.).


title: 2012/832/EU: Az Európai Központi Bank határozata ( 2012. december 10. ) az Európai Központi Bank éves beszámolójáról szóló EKB/2010/21 határozat módosításáról (EKB/2012/30)

text:
               22.12.2012

               HU

               Az Európai Unió Hivatalos Lapja

               L 356/93

         AZ EURÓPAI KÖZPONTI BANK HATÁROZATA
   (2012. december 10.)
   az Európai Központi Bank éves beszámolójáról szóló EKB/2010/21 határozat módosításáról
   (EKB/2012/30)
   (2012/832/EU)
   AZ EURÓPAI KÖZPONTI BANK KORMÁNYZÓTANÁCSA,
   tekintettel a Központi Bankok Európai Rendszere és az Európai Központi Bank Alapokmányára és különösen annak 26.2. cikkére,
   mivel:

               (1)

               Az Európai Központi Bank éves beszámolójáról szóló, 2010. november 11-i EKB/2010/21 határozat (1) állapítja meg az Európai Központi Bank (EKB) éves beszámolója elkészítésének szabályait.

               (2)

               Az EKB/2010/21 határozat 3. cikke rendelkezik arról, hogy a Központi Bankok Európai Rendszerében a könyvvitel és pénzügyi jelentéstétel jogi keretéről szóló, 2010. november 11-i EKB/2010/20 iránymutatásban (2) meghatározott számviteli alapelvek az EKB/2010/21 határozatra is vonatkoznak. Ez többek között az EKB/2010/20 iránymutatás 3. cikkének c) pontjára is vonatkozik a mérlegfordulónapot követő események tekintetében, amelyek lehetővé teszik az eszközöknek és a forrásoknak az éves mérleg fordulónapja és a pénzügyi kimutatások megfelelő testületek általi jóváhagyásának napja között bekövetkező gazdasági események hatásaival történő korrigálását, amennyiben azok kihathatnak az eszközök és források mérlegfordulónap szerinti állapotára.

               (3)

               Tisztázni szükséges az EKB éves beszámolója vonatkozásában azt, hogy a mérlegfordulónapot követő események csak a pénzügyi kimutatások elfogadásának napjáig vehetők figyelembe, azaz addig a napig, amikor az Igazgatóság elfogadja az EKB éves beszámolójának a Kormányzótanács részére jóváhagyásra történő benyújtását.

               (4)

               Az EKB/2010/21 határozatot ezért megfelelően módosítani szükséges,

         ELFOGADTA EZT A HATÁROZATOT:
   1. cikk
   Módosítás
   Az EKB/2010/21 határozat 3. cikke helyébe a következő szöveg lép:

      „3. cikk
      Számviteli alapelvek
      Az EKB/2010/20 iránymutatás 3. cikkében meghatározott számviteli alapelvek e határozatra is vonatkoznak. Az EKB/2010/20 iránymutatás 3. cikkének c) pontjában meghatározottaktól eltérve a mérlegfordulónapot követő események csak addig a napig vehetők figyelembe, amikor az Igazgatóság elfogadja az EKB éves beszámolójának a Kormányzótanács részére jóváhagyásra történő benyújtását.”

   2. cikk
   Hatálybalépés
   Ez a határozat 2012. december 31-én lép hatályba.

      Kelt Frankfurt am Mainban, 2012. december 10-én.

            az EKB elnöke

         Mario DRAGHI

      (1)  HL L 35., 2011.2.9., 1. o.

      (2)  HL L 35., 2011.2.9., 31. o.


title: A Bizottság (EU) 2017/1525 határozata (2017. szeptember 4.) a 2014/256/EU határozatnak a feldolgozott papírtermékek uniós ökocímkéjének odaítélésére vonatkozó ökológiai kritériumok érvényességének meghosszabbítása céljából történő módosításáról (az értesítés a C(2017) 5948. számú dokumentummal történt) (EGT-vonatkozású szöveg. )

text:
               6.9.2017

               HU

               Az Európai Unió Hivatalos Lapja

               L 230/28

         A BIZOTTSÁG (EU) 2017/1525 HATÁROZATA
   (2017. szeptember 4.)
   a 2014/256/EU határozatnak a feldolgozott papírtermékek uniós ökocímkéjének odaítélésére vonatkozó ökológiai kritériumok érvényességének meghosszabbítása céljából történő módosításáról

         (az értesítés a C(2017) 5948. számú dokumentummal történt)

   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az uniós ökocímkéről szóló, 2009. november 25-i 66/2010/EK európai parlamenti és tanácsi rendeletre (1) és különösen annak 8. cikke (3) bekezdésének c) pontjára,
   az Európai Unió ökocímkézésért felelős bizottságával folytatott konzultációt követően,
   mivel:

               (1)

               A 2014/256/EU bizottsági határozat (2)2017. május 2-án hatályát veszti.

               (2)

               A 2014/256/EU határozatban rögzített, jelenleg hatályos ökológiai kritériumokat, valamint a kapcsolódó értékelési és ellenőrzési követelményeket megvizsgálták relevanciájuk és megfelelőségük megerősítése céljából. A 2014/256/EU határozatot ezért ennek megfelelően módosítani kell,

               (3)

               Az e határozatban foglalt intézkedések összhangban vannak a 66/2010/EK rendelet 16. cikkében létrehozott bizottság véleményével,

         ELFOGADTA EZT A HATÁROZATOT:
   1. cikk
   A 2014/256/EU határozat 4. cikkének helyébe a következő szöveg lép:

      „4. cikk
      A »feldolgozott papírtermék« termékcsoportra vonatkozó ökológiai kritériumok, valamint a kapcsolódó értékelési és ellenőrzési követelmények 2020. december 31-ig érvényesek.”

   2. cikk
   Ennek a határozatnak a tagállamok a címzettjei.

      Kelt Brüsszelben, 2017. szeptember 4-én.

            a Bizottság részéről

         Karmenu VELLA

            a Bizottság tagja

      (1)  HL L 27., 2010.1.30., 1. o.

      (2)  A Bizottság 2014/256/EU határozata (2014. május 2.) a feldolgozott papírtermékek uniós ökocímkéjének odaítélésére vonatkozó ökológiai kritériumok megállapításáról (HL L 135., 2014.5.8., 24. o.).


title: 2008/514/EK: Az Európai Parlament határozata ( 2007. április 24. ) a Kábítószer és Kábítószer-függőség Európai Megfigyelőközpontja 2005-ös pénzügyi évre vonatkozó elszámolása lezárásáról

text:
               15.7.2008

               HU

               Az Európai Unió Hivatalos Lapja

               L 187/104

      AZ EURÓPAI PARLAMENT HATÁROZATA

   (2007. április 24.)
   a Kábítószer és Kábítószer-függőség Európai Megfigyelőközpontja 2005-ös pénzügyi évre vonatkozó elszámolása lezárásáról
   (2008/514/EK)
   AZ EURÓPAI PARLAMENT,
   tekintettel a Kábítószer és Kábítószer-függőség Európai Megfigyelőközpontja 2005-ös pénzügyi évre szóló végleges éves beszámolójára (1),
   tekintettel a Számvevőszéknek a Kábítószer és Kábítószer-függőség Európai Megfigyelőközpontja 2005-ös pénzügyi évre vonatkozó éves jelentésére, a Központ válaszaival együtt (2),
   tekintettel a Tanács 2007. február 27-i ajánlására (5711/2007 – C6-0080/2007),
   tekintettel az EK-Szerződésre és különösen annak 276. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (3) és különösen annak 185. cikkére,
   tekintettel a Kábítószer és Kábítószer-függőség Európai Megfigyelőközpontját létrehozó 1993. február 8-i 302/93/EGK tanácsi rendeletre (4) és különösen annak 11a. cikkére,
   tekintettel az 1605/2002/EK, Euratom rendelet (5) 185. cikkében említett szervezetek számára készült költségvetési keretrendeletet létrehozó 2002. november 19-i 2343/2002/EK, Euratom bizottsági rendeletre és különösen annak 94. cikkére,
   tekintettel eljárási szabályzata 71. cikkére, valamint V. mellékletére,
   tekintettel a Költségvetési Ellenőrző Bizottság jelentésére, és az Állampolgári Jogi, Bel- és Igazságügyi Bizottság véleményére (A6-0100/2007),

               1.

               megállapítja, hogy a Kábítószer és Kábítószer-függőség Európai Megfigyelőközpontja végleges éves beszámolója a következőképpen alakul:
               A bevételek és kiadások elszámolása a 2004. és a 2005. pénzügyi évben

                           (1000 EUR)

                              2005

                              2004

                           Bevételek

                           Támogatások a Bizottság részéről

                           12 000

                           11 730

                           Támogatások Norvégia részéről

                           516

                           514

                           Célhoz kötött bevételek

                           190

                           211

                           Egyéb bevételek

                           93

                           33

                              Összesen (a)

                              12 799

                              12 488

                           Költségvetési kiadások a pénzügyi évre vonatkozóan

                           Személyzeti kiadások – I. költségvetési cím

                           Kifizetések

                           5 762

                           5 832

                           Átvitt előirányzatok

                           154

                           122

                           Adminisztráció – II. költségvetési cím

                           Kifizetések

                           1 094

                           1 088

                           Átvitt előirányzatok

                           650

                           356

                           Működés – III. költségvetési cím (kivéve a célhoz kötött bevételeket)

                           Kifizetések a pénzügyi évre vonatkozó kifizetési előirányzatok alapján

                           4 159

                           2 342

                           Átvitt előirányzatok

                           1 260

                              Célhoz kötött bevételek (PHARE és harmadik országok)

                           101

                           201

                              Összesen (b)

                              11 920

                              11 200

                              Pénzügyi év eredménye (a – b)

                           879

                           1 288

                           Az előző pénzügyi év átvitt eredménye

                           1 508

                           295

                           Átvitt és törölt előirányzatok

                           1 239

                           245

                           Az előző pénzügyi év nem felhasznált, újra felhasználandó előirányzatai

                           -58

                           15

                           Visszatérítések a Bizottsághoz

                           -1 508

                           – 3

                           Visszatérítések Norvégiához

                           – 128

                           81

                           Árfolyamkülönbözet

                           1

                           – 1

                           Pénzügyi év egyenlege (EK-segély + Norvégia hozzájárulása)

                           1 933

                           1 920

                           Norvég segély, 2005

                           – 516

                              Pénzügyi év egyenlege, EK-segély önmagában

                              1 417

                              Forrás: Az információkat a Megfigyelőközpont szolgáltatta – Ez a táblázat a Megfigyelőközpont által a saját éves elszámolására vonatkozóan szolgáltatott adatokat foglalja össze.

               2.

               jóváhagyja a Kábítószer és Kábítószer-függőség Európai Megfigyelőközpontja 2005-ös pénzügyi évre vonatkozó elszámolása lezárását;

               3.

               utasítja elnökét, hogy továbbítsa e határozatot a Kábítószer és Kábítószer-függőség Európai Megfigyelőközpontja igazgatójának, a Tanácsnak, a Bizottságnak és a Számvevőszéknek, valamint gondoskodjon azok közzétételéről az Európai Unió Hivatalos Lapjában (L sorozat).

            az elnök

         Hans-Gert PÖTTERING

            a főtitkár

         Harald ROMER

      (1)  HL C 266., 2006.10.31., 43. o.

      (2)  HL C 312., 2006.12.19., 86. o.

      (3)  HL L 248., 2002.9.16., 1. o. Az 1995/2006/EK, Euratom rendelettel (HL L 390., 2006.12.30., 1. o.) módosított rendelet.

      (4)  HL L 36., 1993.2.12., 1. o. A legutóbb az 1651/2003/EK rendelettel (HL L 245., 2003.9.29., 30. o.) módosított rendelet.

      (5)  HL L 357., 2002.12.31., 72. o.


title: A Tanács határozata (2002. december 10.) az Európai Unió Rendőri Missziójáról szóló 2002/210/KKBP együttes fellépés végrehajtásáról

text:
Fontos jogi nyilatkozat

|

32002D0968

Hivatalos Lap L 335 , 12/12/2002 o. 0001 - 0001

		A Tanács határozata(2002. december 10.)az Európai Unió Rendőri Missziójáról szóló 2002/210/KKBP együttes fellépés végrehajtásáról(2002/968/KKBP)AZ EURÓPAI UNIÓ TANÁCSA,tekintettel az Európai Unió Rendőri Missziójáról (EUPM) szóló, 2002. március 11-i 2002/210/KKBP tanácsi együttes fellépésre [1], és különösen annak 9. cikke (1) bekezdésének b) pontja utolsó albekezdésére, az Európai Unióról szóló szerződés 23. cikke (2) bekezdésének második francia bekezdésével összefüggésben,mivel a Tanácsnak határoznia kell a 2003. évre vonatkozó végleges költségvetésről,A KÖVETKEZŐKÉPPEN HATÁROZOTT:1. cikk(1) Az EUPM 2003. évre szóló költségvetése 38 millió euró, amelyből 20 millió eurós referenciaösszeget az Európai Unió általános költségvetéséből közösen kell finanszírozni.(2) Az (1) bekezdésben meghatározott, az általános közösségi költségvetésből finanszírozott ráfordítás kezelésére a költségvetési ügyekre alkalmazandó közösségi eljárások és szabályok vonatkoznak azzal a kivétellel, hogy semmilyen előfinanszírozás nem marad a Közösség tulajdonában.2. cikkEz a határozat az elfogadásának napján lép hatályba.3. cikkEzt a határozatot a Hivatalos Lapban ki kell hirdetni.Kelt Brüsszelben, 2002. december 10-én.a Tanács részérőlaz elnökP. S. Møller[1] HL L 70., 2002.3.13., 1. o.--------------------------------------------------


title: 2012/243/EU: A Tanács határozata ( 2012. március 8. ) az Európai Unió és a Nemzetközi Polgári Repülési Szervezet közötti megerősített együttműködési keret biztosításáról szóló együttműködési megállapodás megkötéséről és az ahhoz kapcsolódó eljárási szabályok megállapításáról

text:
               8.5.2012

               HU

               Az Európai Unió Hivatalos Lapja

               L 121/16

         A TANÁCS HATÁROZATA
   (2012. március 8.)
   az Európai Unió és a Nemzetközi Polgári Repülési Szervezet közötti megerősített együttműködési keret biztosításáról szóló együttműködési megállapodás megkötéséről és az ahhoz kapcsolódó eljárási szabályok megállapításáról
   (2012/243/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 100. cikke (2) bekezdésére, összefüggésben 218. cikke (6) bekezdésének a) pontjával, 218. cikke (7) bekezdésével, valamint 218. cikke (8) bekezdésének első albekezdésével,
   tekintettel az Európai Bizottság javaslatára,
   tekintettel az Európai Parlament egyetértésére,
   mivel:

               (1)

               A Bizottságot a tárgyalások megkezdésére felhatalmazó, a Tanács által 2009. december 17-én elfogadott felhatalmazással összhangban a Bizottság az Európai Unió és a Nemzetközi Polgári Repülési Szervezet közötti megerősített együttműködési keret biztosításáról szóló együttműködési megállapodásra (a továbbiakban: együttműködési megállapodás) irányuló tárgyalásokat folytatott.

               (2)

               Az együttműködési megállapodást az Unió nevében 2011. május 4-én írták alá és ettől az időponttól kezdve ideiglenesen alkalmazták, figyelemmel egy későbbi időpontbeli lehetséges megkötésére.

               (3)

               Az együttműködési megállapodást az Unió nevében meg kell kötni.

               (4)

               Eljárási szabályokat szükséges továbbá megállapítani az együttműködési megállapodással létrehozott vegyes bizottságban való uniós részvételt, a vitarendezést, a megállapodás további mellékleteinek, valamint a megállapodás mellékletei módosításának elfogadását illetően,

         ELFOGADTA EZT A HATÁROZATOT:
   1. cikk
   Az Európai Unió és a Nemzetközi Polgári Repülési Szervezet közötti együttműködési megállapodás megkötése az Unió nevében jóváhagyásra kerül (1).
   2. cikk
   A Tanács elnöke felhatalmazást kap arra, hogy kijelölje az együttműködési megállapodás 9.2. bekezdésében előírt értesítés megtételére jogosult személyt vagy személyeket.
   3. cikk
   A Tanács meghatározza az Uniónak az együttműködési megállapodás 7.1. bekezdése értelmében létrehozott vegyes bizottságban (a továbbiakban: vegyes bizottság) képviselendő álláspontját a megállapodás 7.3. bekezdésének c) pontjában említett, a megállapodás új mellékletei és a megállapodás mellékleteinek módosításai elfogadásával kapcsolatban.
   4. cikk
   (1)   A Bizottság a Tanács által kinevezett különbizottsággal folytatott konzultációt követően és teljes mértékben figyelembe véve annak véleményét meghatározza az Uniónak a vegyes bizottságban az együttműködési megállapodás 7.3. bekezdésének a), b) és c) pontjában említett, a munkarendre vonatkozó határozatokkal, valamint az együttműködési megállapodás 7.3. bekezdése d) és e) pontjában említett határozatokkal kapcsolatban képviselendő álláspontját.
   (2)   A Bizottság az (1) bekezdésben említett különbizottsággal folytatott konzultációt követően megteheti az együttműködési megállapodás 4. és 5. cikke szerinti megfelelő intézkedéseket.
   (3)   A vegyes bizottságban az Uniót a Bizottság képviseli, a tagállamok képviselői segítik.
   (4)   Az Uniót az együttműködési megállapodás 8. cikke szerint folytatott konzultációkon a Bizottság képviseli.
   5. cikk
   Ez a határozat az elfogadása napján lép hatályba.

      Kelt Brüsszelben, 2012. március 8-án.

            a Tanács részéről

            az elnök

         M. BØDSKOV

      (1)  Az együttműködési megállapodás (HL L 232., 2011.9.9., 2. o.) az aláírásáról szóló határozattal együtt került kihirdetésre.


title: A Tanács (EU) 2016/1023 határozata (2016. június 17.) a Szlovéniában fennálló túlzott hiányról szóló 2010/289/EU határozat hatályon kívül helyezéséről

text:
               24.6.2016

               HU

               Az Európai Unió Hivatalos Lapja

               L 166/17

         A TANÁCS (EU) 2016/1023 HATÁROZATA
   (2016. június 17.)
   a Szlovéniában fennálló túlzott hiányról szóló 2010/289/EU határozat hatályon kívül helyezéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 126. cikke (12) bekezdésére,
   tekintettel az Európai Bizottság ajánlására,
   mivel:

               (1)

               A Tanács a Bizottság ajánlása alapján 2009. december 2-án elfogadott 2010/289/EU határozatban (1) megállapította – az Európai Unió működéséről szóló szerződés (EUMSZ) 126. cikke (6) bekezdésével összhangban –, hogy Szlovéniában túlzott hiány állt fenn. A Tanács megállapította, hogy az államháztartási hiány 2009-ben elérte a GDP 5,9 %-át, meghaladva ezzel a Szerződésben a GDP 3 %-ában meghatározott referenciaértéket. A 2009-re tervezett bruttó államadósság a GDP 34,2 %-a volt, azaz a Szerződésben meghatározott referenciaérték alatt maradt.

               (2)

               2009. december 2-án a Tanács az EUMSZ 126. cikkének (7) bekezdésével és az 1467/97/EK tanácsi rendelet (2) 3. cikkének (4) bekezdésével összhangban a Bizottság ajánlása alapján ajánlást intézett Szlovéniához azzal a céllal, hogy a túlzott hiányt 2013-ig szüntesse meg. A tanácsi ajánlást nyilvánosságra hozták.

               (3)

               A Tanács 2013. június 21-én úgy ítélte meg, hogy Szlovénia az EUMSZ 126. cikkének (7) bekezdése szerinti, 2009. december 2-i tanácsi ajánlásnak megfelelően eredményes intézkedéseket tett, azonban az első ajánlás elfogadása után az államháztartásra jelentős negatív hatással járó, előre nem látható kedvezőtlen gazdasági események következtek be. A Tanács ezért Bizottság ajánlása alapján megállapította, hogy teljesültek az 1467/97/EK rendelet 3. cikkének (5) bekezdése szerinti feltételek, és az EUMSZ 126. cikkének (7) bekezdésével összhangban új ajánlást fogadott el Szlovéniára vonatkozóan azzal a céllal, hogy a túlzott hiányt 2015-ig szüntesse meg. Az említett új tanácsi ajánlást nyilvánosságra hozták.

               (4)

               2014. március 5-én a 473/2013/EU európai parlamenti és tanácsi rendelet (3) 11. cikkének (2) bekezdésével összhangban és tekintettel a túlzott hiány 2015-ig történő fenntartható kiigazításának elérését érintő kockázatokra, a Bizottság ajánlást fogadott el Szlovéniára vonatkozóan azzal a céllal, hogy a 2013. június 21-i tanácsi ajánlásnak való teljes körű megfelelés érdekében hozza meg a szükséges intézkedéseket, nevezetesen tegyen eleget a Tanács által ajánlott költségvetési kiigazításnak.

               (5)

               Az Európai Unióról szóló szerződéshez és az EUMSZ-hez csatolt, a túlzott hiány esetén követendő eljárásról szóló 12. jegyzőkönyv 4. cikkével összhangban a Bizottság biztosítja a túlzott hiány esetén követendő eljárás végrehajtásához kapcsolódó adatokat. A jegyzőkönyv alkalmazásának részeként a 479/2009/EK tanácsi rendelet (4) 3. cikkével összhangban a tagállamok évente kétszer, nevezetesen április 1-jét megelőzősen és október 1-jét megelőzően teljesítenek adatszolgáltatást az államháztartási hiányukról, az államadósságra és más kapcsolódó változókra vonatkozó adatokról.

               (6)

               A Tanácsnak a szolgáltatott adatok alapján kell döntést hoznia a túlzott hiány fennállásáról szóló határozat hatályon kívül helyezéséről. Emellett a túlzott hiány esetén követendő eljárás megszüntetésére csak akkor kerülhet sor, ha a Bizottság előrejelzései szerint a hiány az előrejelzésnek megfelelő időtávon nem haladja meg a Szerződés által a GDP 3 %-ában meghatározott referenciaértéket (5).

               (7)

               Szlovénia 2016. áprilisi adatszolgáltatását követően a Bizottság (Eurostat) által a 479/2009/EK rendelet 14. cikkével összhangban rendelkezésre bocsátott adatok, a 2016. évi stabilitási program és a Bizottság 2016. tavaszi előrejelzése alapján az alábbi következtetések vonhatók le:

                           —

                           Az államháztartási hiány azt követően, hogy 2013-ban a GDP 15 %-ának megfelelő értékkel tetőzött, 2014-re a GDP 5 %-ára, 2015-re pedig a GDP 2,9 %-ára csökkent. A hiánycsökkenést 2015-ben elsősorban a hiányt 2014-ben (a GDP 1,1 %-ának megfelelő mértékben) növelő egyszeri intézkedések meg nem ismétlődése, valamint a folyó bevételek (a GDP 1,4 %-ának megfelelő mértékű) jelentős növekedése idézte elő, amelyek összességében meghaladták a folyó kiadások (a GDP 0,2 %-ának megfelelő mértékű) növekedését és hiánycsökkenés köthető továbbá (a GDP 0,2 %-ának megfelelő mértékű) a bruttó állóeszköz-kiadások növekedéséhez, amit az uniós források magasabb felhasználási aránya magyaráz.

                           —

                           A szlovén kormány által 2016. április 28-án benyújtott, a 2016–2019 közötti időszakra vonatkozó stabilitási program a 2016-os államháztartási hiány a GDP 2,2 %-ára történő csökkenését tervezi, majd 2017-ben a GDP 1,6 %-ának megfelelő értékre süllyed. A Bizottság 2016. tavaszi előrejelzése 2016-ra 2,4 %-os, 2017-re pedig 2,1 %-os GDP-arányos hiánnyal számol. Így a tervek szerint a hiány az előrejelzésnek megfelelő időtávon a Szerződésben a GDP 3 %-ában meghatározott referenciaérték alatt marad.

                           —

                           A strukturális egyenleg, vagyis a ciklikus hatásoktól megtisztított, egyszeri és más átmeneti intézkedések nélküli államháztartási egyenleg a 2013–2015. közötti időszakban a GDP 0,7 %-ának megfelelő mértékben romlott.

                           —

                           A GDP-arányos államadósság a 2013-as 71 %-os mértékről 2015-re 83,2 %-ra nőtt, aminek hátterében adósságnövelő SFA-tételek és egyszeri kiadások álltak. A Bizottság 2016. tavaszi előrejelzése szerint a bruttó államadósság 2015-ben tetőzött, és 2017-ben a készpénztartalékok csökkentésének következtében várhatóan a GDP 78 %-ára süllyed.

               (8)

               A túlzott hiány megszüntetését követő évtől, azaz 2016-tól Szlovénia a Stabilitási és Növekedési Paktum prevenciós ágába tartozik, és megfelelő ütemben kell közelítenie középtávú költségvetési célja felé, beleértve a kiadási referenciaérték tiszteletben tartását, továbbá az 1467/97/EK rendelet 2. cikke (1a) bekezdésével összhangban meg kell felelnie az adósságkritériumnak. Ebben az összefüggésben úgy tűnik, fennáll a kockázata annak, hogy 2016-ban jelentkezik bizonyos mértékű eltérés a középtávú költségvetési cél eléréséhez szükséges, a GDP 0,6 %-ának megfelelő mértékű kiigazítástól. Fennáll a kockázata annak, hogy 2017-ben változatlan politika mellett jelentős mértékű eltérés lesz a középtávú költségvetési cél eléréséhez szükséges, a GDP 0,6 %-ának megfelelő mértékű, ajánlott kiigazítástól. Az előrejelzések szerint Szlovénia 2016-ban meg fog felelni, míg 2017-ben nagy nagy vonalakban meg fog felelni az átmeneti adósságszabálynak. Összességében véve 2016-ban és 2017-ben további intézkedésekre lesz szükség.

               (9)

               Az EUMSZ 126. cikke (12) bekezdésének megfelelően a túlzott hiány fennállásáról szóló tanácsi határozatot hatályon kívül kell helyezni, ha a Tanács úgy ítéli meg, hogy az érintett tagállamban megszüntették a túlzott hiányt.

               (10)

               A Tanács véleménye szerint Szlovéniában a túlzott hiány korrekciója megtörtént, ezért a 2010/289/EU határozatot hatályon kívül kell helyezni,

         ELFOGADTA EZT A HATÁROZATOT:
   1. cikk
   Az átfogó értékelésből az következik, hogy Szlovéniában a túlzott hiány kiigazítása megtörtént.
   2. cikk
   A 2010/289/EU határozat hatályát veszti.
   3. cikk
   Ennek a határozatnak a Szlovén Köztársaság a címzettje.

      Kelt Luxembourgban, 2016. június 17-én.

            a Tanács részéről

            az elnök

         J.R.V.A. DIJSSELBLOEM

      (1)  A Tanács 2010/289/EU határozata (2009. december 2.) a Szlovéniában fennálló túlzott hiányról (HL L 125., 2010.5.21., 46. o.).

      (2)  A Tanács 1467/97/EK rendelete (1997. július 7.) a túlzott hiány esetén követendő eljárás végrehajtásának felgyorsításáról és pontosításáról (HL L 209., 1997.8.2., 6. o.).

      (3)  Az Európai Parlament és a Tanács 473/2013/EU rendelete (2013. május 21.) a költségvetésiterv-javaslatok monitoringjára és értékelésére, valamint az euroövezeti tagállamok túlzott hiánya kiigazításának biztosítására vonatkozó közös rendelkezésekről (OJ L 140, 27.5.2013, p. 11. o).

      (4)  A Tanács 479/2009/EK rendelete (2009. május 25.) az Európai Közösséget létrehozó szerződéshez csatolt, a túlzott hiány esetén követendő eljárásról szóló jegyzőkönyv alkalmazásáról (HL L 145., 2009.6.10., 1. o.).

      (5)  „A Stabilitási és Növekedési Paktum végrehajtásának részletes leírása, valamint iránymutatások a stabilitási programok és konvergenciaprogramok tartalmára és formájára vonatkozóan” című útmutatóval összhangban.


title: Az Unió jelképeinek használata a Parlament által (új 202a. cikk) Az Európai Parlament 2008. október 9-i határozata az Európai Parlament eljárási szabályzatának új 202a. cikkel történő kiegészítéséről (az Unió jelképeinek Parlament általi használata) (2007/2240(REG))

text:
               15.1.2010

               HU

               Az Európai Unió Hivatalos Lapja

               CE 9/67

         2008. október 9., csütörtökAz Unió jelképeinek használata a Parlament által (új 202a. cikk)
   P6_TA(2008)0472
   Az Európai Parlament 2008. október 9-i határozata az Európai Parlament eljárási szabályzatának új 202a. cikkel történő kiegészítéséről (az Unió jelképeinek Parlament általi használata) (2007/2240(REG))
   2010/C 9 E/12

      Az Európai Parlament,

   tekintettel a kormányközi konferencia összehívásáról szóló 2007. július 11-i állásfoglalására (1), különösen (23) bekezdésére,
   tekintettel elnöke 2007. szeptember 12-i levelére,
   tekintettel a jelképek jelentőségére az Európai Unió és polgárai kapcsolatában, és a nemzeti identitást kiegészítő európai identitás kialakításában,
   tekintettel arra, hogy a jelképeket az európai intézmények már több mint 30 éve használják, és az Európai Tanács 1985-ben hivatalosan is elfogadta őket (2),
   tekintettel eljárási szabályzata 201. és 202. cikkére,
   tekintettel az Alkotmányügyi Bizottság jelentésére (A6-0347/2008),

               1.

               úgy határoz, hogy az alábbiaknak megfelelően módosítja eljárási szabályzatát;

               2.

               úgy határoz, hogy a módosítás az elfogadás utáni napon lép hatályba;

               3.

               utasítja elnökét, hogy továbbítsa ezt a határozatot a Tanácsnak és a Bizottságnak, tájékoztatás céljából.

               HATÁLYOS SZÖVEG

               MÓDOSÍTÁS

                  1. módosítás

                  Az Európai Parlament eljárási szabályzata

                  XIII. cím – Vegyes rendelkezések – 202a. cikk (új)

                  202a. cikk

                     Az Unió jelképei

                     (1)

                     A Parlament elismeri és sajátjaként fogadja el az Unió alábbi jelképeit:

                           —

                                 a zászlót, amely kék alapon tizenkét arany csillag alkotta körből áll;

                           —

                                 a himnuszt, amely Ludwig van Beethoven IX. szimfóniájának Örömódáján alapul;

                           —

                                 a jelmondatot: „Egyesülve a sokféleségben”
                              .

                     (2)

                     A Parlament május 9-én megünnepli az Európa-napot.

                     (3)

                     A zászlót el kell helyezni minden parlamenti épületen, és használni kell a hivatalos események alkalmával. A zászlót a Parlament minden üléstermében el kell helyezni
                  .

                     (4)

                     A himnuszt minden alakuló ülés és egyéb ünnepélyes ülés megnyitásakor el kell játszani, különösen az állam- és kormányfők vagy a bővítést követően az új tagállamok üdvözlésére.

                     (5)

                     A jelmondatot fel kell tüntetni a Parlament hivatalos dokumentumain.

                     (6)

                     A jelképek parlamenti használatának további lehetőségeit az Elnökség vizsgálja meg. E cikk végrehajtásának részletes szabályait az Elnökség állapítja meg
                  .

      (1)  HL C 175. E, 2008.7.10., 347. o.

      (2)  Milánói Európai Tanács (1985. június 28. és 29.).


title: A Tanács (EU) 2015/873 határozata (2015. május 18.) a kikötő szerinti állam hatósága által végzett ellenőrzésekről szóló Párizsi Memorandum kikötő szerint illetékes állam általi ellenőrzéssel foglalkozó bizottságának 48. ülésszakán az Európai Unió nevében képviselendő álláspontról

text:
               6.6.2015

               HU

               Az Európai Unió Hivatalos Lapja

               L 142/25

         A TANÁCS (EU) 2015/873 HATÁROZATA
   (2015. május 18.)
   a kikötő szerinti állam hatósága által végzett ellenőrzésekről szóló Párizsi Memorandum kikötő szerint illetékes állam általi ellenőrzéssel foglalkozó bizottságának 48. ülésszakán az Európai Unió nevében képviselendő álláspontról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 100. cikke (2) bekezdésére és 218. cikke (9) bekezdésére,
   tekintettel az Európai Bizottság javaslatára,
   mivel:

               (1)

               A tengerbiztonság, a szennyezés megelőzése és a fedélzeti élet- és munkakörülmények hatékonyan javíthatók a követelményeket nem kielégítő hajók számának az uniós vizeken történő drasztikus csökkentése révén, a vonatkozó egyezmények, nemzetközi szabályzatok és állásfoglalások szigorú alkalmazásával.

               (2)

               Bár elsődlegesen a lobogó szerinti állam feladata annak ellenőrzése, hogy a hajók megfelelnek-e a biztonságra, a szennyezés megelőzésére és a fedélzeti élet- és munkakörülményekre vonatkozó nemzetközi követelményeknek, a szemléket követően a hajónak és felszerelésének az egyezmények adott hajóra vonatkozó követelményeinek megfelelő állapotban tartása a hajótársaság felelősségi körébe tartozik. Több lobogó szerinti állam azonban súlyos mulasztásokat követett el e nemzetközi követelmények végrehajtása és érvényesítése terén.

               (3)

               Ezért – a követelményeket nem kielégítő hajókkal szembeni második védelmi vonalként – a biztonságra, a szennyezés megelőzésére és a fedélzeti élet- és munkakörülményekre vonatkozó nemzetközi követelmények betartását a kikötő szerinti államnak is ellenőriznie kell, elismerve ugyanakkor, hogy a kikötő szerinti állam általi ellenőrzés nem szemle, és a kapcsolódó ellenőrzési formanyomtatványok nem tengerállósági bizonyítványok. Az Unió parti tagállamainak felségvizein hajózó és azok kikötőit használó hajók vonatkozásában alkalmazandó nemzetközi követelmények hatékony betartatása terén alkalmazott összehangolt megközelítéssel elkerülhető a verseny torzulása.

               (4)

               A 2009/16/EK európai parlamenti és tanácsi irányelv (1) meghatározza a kikötő szerint illetékes állam általi ellenőrzés uniós rendszerét, és átfogalmazza, illetve megerősíti az e téren 1995 óta érvényben lévő korábbi uniós szabályozást. Az uniós rendszer a kikötő szerinti állam hatósága által végzett ellenőrzésekről szóló, 1982. január 26-án aláírt Párizsi Memorandum (a továbbiakban: Párizsi Memorandum) már meglévő rendszerére épül.

               (5)

               Az uniós tagállamokat illetően a 2009/16/EK irányelv az uniós jog hatálya alá vonja a Párizsi Memorandum keretében kidolgozott bizonyos eljárásokat, eszközöket és elvégzett munkát. A 2009/16/EK irányelv alapján a Párizsi Memorandum megfelelő illetékes szerve által hozott bizonyos döntések kötelezővé válnak az EU tagállamaira nézve.

               (6)

               A Párizsi Memorandum kikötő szerint illetékes állam általi ellenőrzéssel foglalkozó bizottsága (a továbbiakban: a bizottság) 2015. május 18–22-én tartja 48. ülésszakát. Ezen ülésszak alatt a bizottság várhatóan dönt bizonyos olyan kérdésekben, amelyek a 2009/16/EK irányelvre nézve közvetlen joghatással bírnak majd.

               (7)

               A bizottság várhatóan megvizsgálja, és azt követően elfogadja a 2014. évi naprakésszé tett ellenőrzési statisztikákat, ideértve a lobogó szerinti államok új fehér-, szürke- illetve fekete teljesítménylistáit, valamint az elismert szervezetek teljesítménylistáit, amelyeket 2015. július 1-jétől használnak majd a célértékek meghatározására. A Párizsi Memorandum ellenőrzési statisztikái elengedhetetlenek a 2009/16/EK irányelvben megállapított ellenőrzési rendszer működtetéséhez, ezért a tagállamoknak – az Unió nevében – támogatniuk kell azok elfogadását.

               (8)

               A bizottság emellett várhatóan megvizsgálja, és azt követően elfogadja a regionális kötelezettségvállalást és a méltányos tehervállalás kiszámítását a Párizsi Memorandum 11. mellékletével összhangban. Tekintve annak fontosságát, hogy az ellenőrzési kötelezettségvállalást a tagállamok méltányos módon osszák el egymás között, és hogy az egyes tagállamok arányosan járuljanak hozzá a 2009/16/EK irányelv 5. cikkében meghatározott uniós célkitűzés eléréséhez, a tagállamoknak az Unió nevében támogatniuk kell a bizottság tevékenységeit.

               (9)

               A bizottság várhatóan megerősíti a visszatartási és hiányossági átlagarányokat is. A 802/2010/EU bizottsági rendeletre (2) és az 1205/2012/EU bizottsági végrehajtási rendeletre (3) figyelemmel a tagállamoknak az Unió nevében támogatniuk kell ezek elfogadását.

               (10)

               Emellett a bizottság várhatóan megtárgyalja az ellenőrzést követő visszatartáshoz használt formanyomtatványokat és a hajók megállapodás szerinti újrafeldolgozásának elmulasztása esetén alkalmazandó eljárást, továbbá mérlegeli a Párizsi Memorandum eljárásainak és iránymutatásainak módosítását. Tekintve a 2009/16/EK irányelv 16., 19., illetve 21. cikke szerinti hatékony, arányos és visszatartó erejű visszatartás, kitiltás, illetve ellenőrzést követő intézkedés fontosságát, a tagállamoknak az Unió nevében ellenezniük kell a bizottság 48. ülésszaka 4.3.8. sz. dokumentumának II. mellékletében foglalt módosított iránymutatások 2.6. pontjában szereplő javaslatot, amely a hajók végleges és állandó kitiltására irányul, szemben az ideiglenes tilalommal, mivel ez a javaslat nem összeegyeztethető a 2009/16/EK irányelvben foglaltakkal.

               (11)

               Az Európai Unió működéséről szóló szerződés 218. cikkének (9) bekezdése értelmében az Unió által a megállapodással létrehozott szervekben képviselendő álláspontot, amennyiben az ilyen szervnek joghatással bíró jogi aktust kell elfogadnia, a Bizottság javaslata alapján meghozott tanácsi határozattal kell elfogadni.

               (12)

               Az Unió nem szerződő fele a Párizsi Memorandumnak. Ezért a Tanácsnak fel kell hatalmaznia a tagállamokat, hogy az Unió nevében képviseljék az elfogadandó álláspontot és magukra nézve ismerjék el kötelezőnek a bizottság által hozott határozatokat,

         ELFOGADTA EZT A HATÁROZATOT:
   1. cikk
   A Párizsi Memorandum kikötő szerint illetékes állam általi ellenőrzéssel foglalkozó bizottságának 48. ülésszakán a joghatással bíró határozatok elfogadása során az Unió nevében képviselendő álláspontokat e határozat melléklete határozza meg.
   2. cikk
   Az Unió nevében képviselendő, az 1. cikkben említett álláspontokat a Párizsi Memorandum hatálya alá tartozó tagállamok az Unió érdekében együttesen eljárva képviselik.
   3. cikk
   Az 1. cikkben meghatározott álláspontot érintő alaki, illetve kismértékű változtatások az álláspontok módosítása nélkül is elfogadhatók.
   4. cikk
   A Tanács felhatalmazza a tagállamokat, hogy az 1. cikkben említett határozatokat – az Unió érdekét szem előtt tartva – magukra nézve kötelezőnek ismerjék el.
   5. cikk
   Ennek a határozatnak a tagállamok a címzettjei.

      Kelt Brüsszelben, 2015. május 18-án.

            a Tanács részéről

            az elnök

         M. SEILE

      (1)  Az Európai Parlament és a Tanács 2009. április 23-i 2009/16/EK irányelve a kikötő szerint illetékes állam általi ellenőrzésről (HL L 131., 2009.5.28., 57. o.).

      (2)  A Bizottság 2010. szeptember 13-i 802/2010/EU rendelete a 2009/16/EK európai parlamenti és tanácsi irányelv 10. cikke (3) bekezdésének és 27. cikkének a társaság teljesítménye tekintetében történő végrehajtásáról (HL L 241., 2010.9.14., 4. o.).

      (3)  A Bizottság 2012. december 14-i 1205/2012/EU végrehajtási rendelete a 802/2010/EU rendeletnek a társaság teljesítménye tekintetében történő módosításáról (HL L 347., 2012.12.15., 10. o.).

      MELLÉKLET
      A kikötő szerinti állam hatósága által végzett ellenőrzésekről szóló Párizsi Memorandum kikötő szerint illetékes állam általi ellenőrzéssel foglalkozó bizottságának 48. ülésszakán az Európai Unió nevében képviselendő álláspontok a következőkre irányulnak:

                  a)

                  a bizottság 48. ülésszaka 3.3A. sz. dokumentumának 9.1. pontjában szereplő intézkedések jóváhagyása;

                  b)

                  a bizottság 48. ülésszaka 4.2.2B. sz. dokumentumának 5.1. pontjában szereplő intézkedések jóváhagyása;

                  c)

                  a bizottság 48. ülésszaka 4.2.2C. sz. dokumentumának 6.1. pontjában szereplő intézkedések jóváhagyása; valamint

                  d)

                  a bizottság 48. ülésszaka 4.3.8. sz. dokumentumában szereplő módosított iránymutatások 2.6. pontjában javasolt módosítás ellenzése.